ทองร่วง 5.7 ดอลล์
สัญญาทองคำตลาดนิวยอร์กปิดลบ เนื่องจากการทะยานขึ้นของตลาดหุ้นนิวยอร์กได้กระตุ้นให้นักลงทุนเทขายทองคำและย้ายเงินลงทุนเข้าสู่ตลาดหุ้น
30 ส.ค. 2554

สัญญาทองคำตลาดนิวยอร์กปิดลบ เนื่องจากการทะยานขึ้นของตลาดหุ้นนิวยอร์กได้กระตุ้นให้นักลงทุนเทขายทองคำและย้ายเงินลงทุนเข้าสู่ตลาดหุ้น
สัญญาทองคำตลาด COMEX (Commodity Exchange) ส่งมอบเดือนธ.ค.ปิดลบ 5.7 ดอลลาร์ หรือ 0.3% แตะที่ 1,791.6 ดอลลาร์/ออนซ์ หลังจากเคลื่อนตัวในช่วง 1,778.10-1,841.50 ดอลลาร์
นักลงทุนเทขายสัญญาทองคำและย้ายเงินลงทุนเข้าสู่ตลาดหุ้น หลังจากตลาดหุ้นนิวยอร์กทะยานขึ้นขานรับรายงานของกระทรวงพาณิชย์สหรัฐที่ระบุว่า ตัวเลขการใช้จ่ายผู้บริโภคเดือนก.ค.ปรับตัวเพิ่มขึ้น 0.8% ซึ่งเป็นการเพิ่มขึ้นมากที่สุดในรอบ 5 เดือน และมากกว่าที่นักวิเคราะห์ส่วนใหญ่คาดว่าจะเพิ่มขึ้นเพียง 0.5% ขณะที่รายได้ส่วนบุคคลปรับตัวเพิ่มขึ้น 0.3% ในเดือนก.ค. มากกว่าเดือนมิ.ย.ที่เพิ่มขึ้นเพียง 0.2%
ความคิดเห็นของนักวิเคราะห์หลายคนในตลาดหุ้นนิวยอร์กว่า ในช่วงเช้านั้น สัญญาทองคำทะยานขึ้นเนื่องจากนักลงทุนเข้ามาช้อนซื้อเก็งกำไรหลังจากทองคำปรับตัวลดลงเมื่อวันก่อน แต่ในช่วงบ่าย สัญญาทองคำเริ่มดิ่งลงมาเคลื่อนไหวในแดนลบ เนื่องจากนักลงทุนย้ายเงินลงทุนเข้าสู่ตลาดหุ้นนิวยอร์ก หลังจากตลาดหุ้นพุ่งขึ้นขานรับตัวเลขการใช้จ่ายผู้บริโภคที่แข็งแกร่งของสหรัฐ